作者:司空圖
標題:偶詩五首
內容:閑韻雖高不衒才，偶拋猿鳥乍歸來。夕陽照個新紅葉，似要題詩落硯臺。芙蓉騷客空留怨，芍藥詩家只寄情。誰似天才李山甫，牡丹屬思亦縱橫。賢豪出處盡沉吟，白日高懸只照心。一掬信陵墳上土，便如碣石累千金。聲貌由來固絕倫，今朝共許佔殘春。當歌莫怪頻垂淚，得地翻慚早失身。中宵茶鼎沸時驚，正是寒窗竹雪明。甘得寂寥能到老，一生心地亦應平。